དཔྱད་གཏམ་མམ་དཔྱད་གླེང་ཞེས་པའི་དཔྱད་པ་ལ་རིགས་གཉིས་ཚང་དགོས་པ་ཡིན།དེ་ནི་དབྱེ་ཞིབ་དང་།གདེང་འཇོག་ཅེས་པ་དེ་གཉིས་ཡིན།དཔྱད་གླེང་ཞེས་པ་དོན་དུ་ནང་དོན་བསྐྱར་གླེང་དང་།ངོ་སྤྲོད།གཞུང་འདྲེན་བཅས་སུ་ཚུད་ཡོད་སྙམ།དགག་སྒྲུབ་ཅེས་པའི་དོན་ནི་ལྟར་སྣང་གི་ཁས་ལེན་ནམ་བློ་ངོར་གྲུབ་པའི་མཐའ་གང་ཞིག་གི་ལྟ་བ་དང་རྒྱུ་མཚན་དང་དེའི་རྒྱབ་ལྗོངས་དང་བཅས་པར་དགག་པ་ཡང་དག་པ་རྒྱག་རྒྱུ་དང་།རིག་པ་དང་རྒྱུ་མཚན་ཡང་དག་གམ་ཚན་རིག་༼ཁུངས་སྐྱེལ་ར་སྤྲོད་ཡོད་པ༽དང་མཐུན་པའི་དངོས་ཡོད་ཀྱི་གྲུབ་དོན་མཐར་ཐུག་པ་དེ་ཁ་གསལ་གོ་བདེའི་ལམ་ནས་ཚུར་བསྒྲུབ་རྒྱུ་ལ་ཟེར་བ་ཡིན།དེ་མཐར་གཏུག་ན་ལྟ་བ་ལ་འདུས་པ་ཡིན་པས་དེ་ནི་བརྗོད་གཞི་གང་ཡིན་པའི་ཕྱོགས་ལ་འཛིན་ཚུལ་དང་ལངས་ཕྱོགས་གང་ཡིན་པ་དེ་ཡིན།